text: Jubel i Vejle Boldklub
  31 august 2010 kl. 11.34
  I går vendte Danfoss minus til plus. I dag er det samme sket i en helt anden boldgade - nemlig i Vejle Boldklub.
  Det er lutterglade dage hos den sydøstjyske 1. divisionsklub i fodbold.
  Først det nye fodboldanlæg, så nyheden om den mulige fusion med Kolding FC og nu kan klubben også melde om overskud i klubkassen. 
  Overskuddet lyder på 7 millioner kroner. Til sammenligning havde klubben et underskud på 10 millioner kroner i samme periode sidste år.
  - Der er arbejdet hårdt med en langsigtet plan for væsentlig reducering af driftsomkostningerne, og det har været ledelsen og bestyrelsen magtpåliggende, at denne reducering og tilpasning til dagens fodboldmarked foregik på en måde, hvor alle indgåede aftaler blev overholdt, siger Lars Skou, der er formand for Vejle Boldklub. 
  Den samlede indtjening for årets første seks måneder var på cirka 32,4 millioner kroner.
  